जले-कटे के घाव ठीक करे, सूजन-दर्द से दे राहत; घर से मच्छर भी भगाए
पूजा-पाठ के लिए लोग कपूर का इस्तेमाल करते हैं। लेकिन आस्था से हटकर अगर बात सेहत की हो तो इस मामले में भी कपूर पीछे नहीं है। कपूर को एक औषधि की तरह ही इस्तेमाल किया जा सकता है।
पूजा-पाठ के लिए लोग कपूर का इस्तेमाल करते हैं। लेकिन आस्था से हटकर अगर बात सेहत की हो तो इस मामले में भी कपूर पीछे नहीं है। कपूर को एक औषधि की तरह ही इस्तेमाल किया जा सकता है। तो आइए आयुर्वेदाचार्य डॉ. आरपी पराशर से जानते हैं कपूर के इस्तेमाल, फायदे और नुकसान के बारे में।
सबसे पहले कपूर क्या है, इस बारे में जान लेते हैं। 
भारत में कपूर अधिकतर रासायनिक विधि से बनाया जाता है। प्राकृतिक कपूर पश्चिम बंगाल, उत्तराखंड, कर्नाटक, तमिलनाडु, केरल और कर्नाटक में पाया जाता है।
कपूर की तीन किस्में, तीनों ही खास 
कपूर मोम के जैसा ही एक सफेद पदार्थ है, जो खास किस्म के पेड़ों में मिलता है। यह ज्वलनशील होता है और इसकी महक तेज होती है। कपूर तीन तरह के होते हैं।
आइए अब कपूर के फायदे के बारे में भी जानते हैं।
एंटीऑक्सीडेंट गुण: अल्जाइमर, डायबिटीज और हार्ट की बीमारी में राहत
एनसीबीआई की वेबसाइट पर प्रकाशित नेशनल ताइवान यूनिवर्सिटी के शोध के मुताबिक सिनामोमम ओस्मोफ्लोयम कानेह नाम के पेड़ में कपूर पाया जाता है। शोध में इस बात का भी जिक्र है कि इस कपूर में एंटीऑक्सीडेंट गुण होते हैं, जो शरीर को फ्री रेडिकल्स से लड़ने की क्षमता देते हैं। फ्री रेडिकल्स के कारण ऑक्सीडेटिव स्ट्रेस पैदा होता है, जो कोशिकाओं को नुकसान पहुंचाने के साथ अल्जाइमर यानी भूलने की बीमारी, हार्ट और डायबिटीज जैसी गंभीर बीमारियों का कारण बनता है।
एंटीसेप्टिक गुण: घाव में सड़न पैदा होने से रोके
कपूर एंटीसेप्टिक जीवाणुओं और सूक्ष्म जीवों से बचाव करता है। जिन चीजों में एंटीबैक्टीरियल और एंटी माइक्रोबियल प्रभाव पाए जाते हैं, उन्हें एंटीसेप्टिक प्रभाव से भरपूर माना जाता है। इसलिए यह शरीर पर मौजूद हल्के-फुल्के घावों को सड़न से बचाने में फायदेमंद है।
गैस्ट्रिक से छुटकारा: हाइपर एसिडिटी से राहत
पेट की समस्या है तो कपूर का इस्तेमाल करना चाहिए। डॉ. पराशर के मुताबिक इस समस्या से राहत पाने के लिए कपूर के तेल का इस्तेमाल किया जा सकता है। पेट में गैस की समस्या हाइपर एसिडिटी की वजह से होती है। कपूर में क्षारीय गुण होता है, जो एसिड के असर को कम कर सकता है। इस वजह से गैस्ट्रिक की समस्या में कपूर के तेल का इस्तेमाल फायदेमंद है।
दर्द निवारक: सूजन कम करे और ऐंठन में आराम
कपूर को नारियल तेल में मिलाकर लगाने से मांसपेशियों में दर्द और ऐंठन से आराम पाया जा सकता है। यह सूजन भी कम करता है। कपूर में दर्द कम करने वाले गुण होते हैं। यह त्वचा की सूजन को कम करता है।
सिरदर्द में आराम: सिर पर करें लेप
कपूर के फायदे से सिरदर्द से आराम मिल सकता है। सोंठ, लौंग, कपूर, अर्जुन की छाल और सफेद चंदन को समान मात्रा में लेकर पीस लें। इसे सिर पर लेप करने से सिरदर्द जल्दी ठीक हो जाता है।
आंखों का ‘डॉक्टर’
कपूर के चूर्ण को बरगद के दूध में पीसकर आंखों में काजल की तरह लगाने से आंखों से जुड़े रोगों में लाभ होता है।
फोड़े-फुंसी ठीक करे 
कपूर का इस्तेमाल फोड़े-फुंसी को ठीक करने में भी किया जाता है। इसमें मौजूद एंटी-बैक्टिरीयल गुण फोड़े -फुंसियों को बढ़ने से रोकता है साथ ही उनको जल्दी ठीक करने भी सहायक होता है।
रूसी और बाल झड़ना रोके 
बालों में रूसी होने और बाल झड़ने से रोकने में नारियल तेल और कपूर कारगर है। कपूर में एंटी फंगल यानी एंटी डैंड्रफ गुण पाया जाता है।
पाइल्स के दर्द में राहत
पाइल्स के इलाज में कपूर का उपयोग किया जाता है। इसमें होने वाले दर्द से राहत पाने के लिए कपूर को नारियल के तेल में मिलाकर लगाने से दर्द और सूजन में कमी आती है। जलन और तकलीफ में भी आराम मिलता है।
खबर में आगे बढ़ने से पहले पोल के माध्यम से अपनी राय देते चलिए… 
नाक से खून आना रोके 
नाक से खून निकलने पर कपूर को गुलाब जल में पीसकर 1-2 बूंद नाक में डालें। जल्दी ही नाक से खून निकलने की समस्या ठीक हो जाती है।
दांत दर्द में राहत
दांत के दर्द से परेशान हैं तो कपूर की मदद से दर्द से आराम पा सकते हैं। इसके लिए सोंठ चूर्ण में कपूर मिलाकर दांतों पर रगड़ें। कपूर को दांतों के बीच दर्द वाले स्थान पर रखकर कुछ देर तक दबाएं। ऐसा कुछ दिन करने से दांत के दर्द से राहत मिलती है।
मुंह के छालों से राहत 
कई बार ज्यादा मीठा खा लेने से या पेट की गर्मी की वजह से मुंह में छाले पड़ जाते हैं। 125 मिग्रा कपूर को मिश्री के साथ पीसकर लगाने से मुंह पकने की समस्या में लाभ होता है।
सूजन को कम करे 
दक्षिण कोरिया की जेजु नेशनल यूनिवर्सिटी द्वारा किए गए कपूर के पेड़ के एक शोध में पाया गया कि इसके अर्क में मौजूद एंटी इन्फ्लैमेट्री गुण सूजन को कम करता है।
जलने से हुए घाव को ठीक करे
कपूर में एंटी बैक्टीरियल और एंटी माइक्रोबियल गुण होने की वजह से जलने के कारण हुए घाव को ठीक किया जा सकता है। क्योंकि इससे घाव में इन्फेक्शन को दूर कर सकते हैं। जले के घाव को ठीक करने वाली दवाइयों में भी तिल के तेल और शहद के साथ कपूर का मिलाया जाता है।
सर्दी-खांसी को रखे दूर
सर्दी-खांसी से बचाव के लिए कपूर को नारियल के तेल में मिलाकर सीने पर लगा सकते हैं। कपूर में एंटी वायरल और एंटीट्यूसिव यानी खांसी से बचाव के गुण पाए जाते हैं। यह दोनों ही गुण सर्दी-खांसी की समस्या को दूर रखने में सहायक है।
नर्वस सिस्टम की समस्या से राहत दिलाए 
कपूर में एंटी-न्यूरेल्जिया गुण होता है। यानी यह नर्वस सिस्टम से संबंधित समस्या से राहत दिलाता है। न्यूरेल्जिया में शरीर के अलग-अलग हिस्सों में दर्द और सूजन की समस्या होती है।
जोड़ो के दर्द में पहुंचाए आराम
कपूर में मौजूद एंटी इंफ्लामेटरी और एनाल्जेसिक के प्रभाव गठिया की समस्या के कारण जोड़ों में आने वाली सूजन को कम करने के साथ दर्द में आराम दिलाने का भी काम करते हैं। कपूर के तेल की मालिश करने से गठिया की समस्या में फायदा मिलता है।
मच्छरों को भगाए 
मच्छरों को भागने में कपूर एक अचूक उपाय है क्योंकि कपूर के जलने से एक खास तरह की सुगंध निकलती है, जो मच्छरों को दूर भगाने में सहायक होती है।
डिस्क्लेमर- इस लेख में कपूर के फायदे, इस्तेमाल और नुकसान के बारे में जानकारी दी गई है। आजमाने से पहले उनके बारे में पूरी जानकारी इकट्ठा करना जरूरी है। अगर किसी तरह की एलर्जी नजर आती हैं तो एक्सपर्ट की सलाह लें। 